Bolt (2008)    "Fully Awesome. Ridonculous. Let It Begin."    Bolt on Ameerika valge lambakoer, kes on terve oma elu arvanud, et tal on supervõimed, mille abil ta iga kord oma "inimest", noort tüdrukut nimega  Penny, kurjade tegelaste käest päästab. Bolt ei tea aga, et tegelikult on see kõik toimunud osana populaarsest teleseriaalist. Kui Bolt satub kogemata teise Ameerika otsa, kohtub ta tänavakõutsi Mittens'i ja Bolti sarja fännava hamstri Rhinoga, kellega ta alustab tagasiteed Penny juurde.      Kergelt Pixarliku välimusega Disney animatsioon, mis on minu meelest üks parimaid, mis viimaste aastate jooksul välja tulnud on.    Visuaalselt on film tõesti vapustav - tegelased ning ka keskkond, milles nad on, liiguvad väga sujuvalt ning on detailsed. Erakordselt hästi on antud edasi emotsiooni, seda eelkõige Bolt'i juures. Juba filmi esimestest hetkedest, kui Bolt'i näidati vaid pisikese kutsikana, tõmbas ta kohe tähelepanu endale. Väga..  kutsulik, tekkis koheselt äratundmisrõõm (ja igatsus).    Tegelased olid ka seespoolt väga huvitavad, kõik oma kiiksude ja aktsentidega. Seejuures meeldisid eriti tuvid - just New York'i omad, kel oli ka vastav aktsent ja käitumislaad. Kolmest tuvist üks nägi veel eriti räsitud (ja kergelt lollakas) välja. Muidugi ei saa mainimata jätta paksu liialtki enesekindlat hamstrit Rhino't, kes oleks irooniliselt nagu tavaline ameeriklane - paksuke, kes vahib päevast päeva telekat ja usub kõike, mis seal  räägitakse.    Enne filmi nägemist oli kahtlus, kas Miley Cyrus on parim inimene Pennyle hääle lugemiseks, kuid nüüd võib öelda, et paremat ei võiks leidagi - tavalise porgandihääle asemel on veidi madalam, kuid see-eest ilmekas hääl. Eriti nauditav oli tema kergelt murduv naer, väga armas.    Ma naersin pool filmi kõva häälega - "Bolt'i" puhul pole niivõrd see, et üritatakse igale poole mingisuguseid nalju sisse panna, vaid juba tegelaste näoilmed ning liikumine (näiteks Rhino vuramine  läbipaistvas pallis või paksu kassi tatsamine ühelt jalalt teisele) panid lõkerdama.    Tõesti-tõesti hea lõbus animatsioon, kindlasti peab ära vaatama!    Hinnang: 9/10    Posted by: Shin